De Lille bedank as Kaapstad se burgemeesterPatricia de Lille kondig haar bedanking as Kaapse burgemeester op die trap van die hooggeregshof in die Moederstad aan. Foto: ANA Patricia de Lille ontruim Woensdagmiddag om 17:00 die Kaapse burgemeesterskantoor in wat sy as ŉ “wending” in haar loopbaan beskryf, maar nie die einde daarvan nie. De Lille het verslaggewers Woensdag toegespreek op die trap van die hooggeregshof in die Moederstad, waar sy vroeër ŉ aansoek ingedien het om twee verslae van die regsfirma Bowmans te laat hersien en ter syde te laat stel. In een van die verslae oor korrupsie en wanadministrasie in die Stad Kaapstad is bevind De Lille is aandadig aan ongerymdhede, terwyl sy in die tweede verslag van enige blaam onthef word. Die verslae is verlede week in die stadsraad ter tafel gelê. De Lille het haar voorgeneem om haar naam in ere te herstel, maar het gesê sy wil eers die volgende twee weke gebruik om met haar gesin oor haar volgende skuif te besin. Terwyl sy haar bedankingsbrief op die hof se trap onderteken het, het sy gesê sy bedank ook as lid van die DA. “Wanneer mense jou misbruik, moet jy wegstap. Wanneer jy saam met mense moet werk wat daagliks modder na jou gooi, stap jy weg.” Sy sê twee raadslede het ook hul onmiddellike bedanking ingedien en voorspel nog sal hul voorbeeld volg.